Nobel a oa trede mab Immanuel Nobel (1801-1872) hag Andriette Ahlsell Nobel (1805-1889). Ganet e oa bet e Stockholm e miz Here 1833, ha mont a reas gant e diegezh da Sant Petersbourg, e lech ma savas e dad (en doa ijinet an darbrenn modern) ul labouradeg minoù mor. Mont a reas Alfred war studi ar gimiezh gant ar chelenner Nikolay Nikolaevich Zinin. E 1859 e oa fiziet al labouradeg en eil mab Ludvig Nobel (1831-1888), a vrasaas kalz anezhi. Alfred a zistroas da Sveden gant e dad goude freuz-stal o embregerezh, hag en em ouestlas da studi an danvezioù-tarzh, ha da broduerezh ha da implij diogel an nitrogliserin (dizoloet e 1847 gant Ascanio Sobrero, unan eus studierien Théophile-Jules Pelouze e skol-veur Torino). Meur a darzhadenn a voe e labouradeg o ziegezh e Heleneborg e-pad e enklaskoù ; unan anezhe a lazhas breur yaouankañ Alfred, Emil ha meur a vicherour e 1864.